Convençión de Monbèllo
A Convençión de Monbéllo, da-o nómme da fraçión de Limbiate dónde a l'è stæta firmâ a-i 6 de zùgno do 1797, a l'è 'n tèsto ch'o l'è stæto inpòsto da Napolión Bonapàrte a-a Repùbrica de Zêna[1], into quæ a l'êa decîza a fìn do regìmme òligàrchico e aristocràtico e a nascìta da democràtica Repùbrica Lìgure. Into tèsto de l'acòrdio, ch'o saiâ aprovòu a Zêna a-i 9 de zùgno, o Bonapàrte o l'avéiva alegòu ànche 'na lìsta de 22 persónn-e dezignæ pe formâ o nêuvo govèrno. A ògni mòddo, inte 'sta lìsta chi êan inclûzi di nòbili ascì, cómme o marchéize Giàcomo Màia Brìgnoe. Tâle govèrno, dîto "provizöio" dæto che a nêuva Costituçión a no l'êa ancón intrâ in vigô, o l'à iniçiòu o sò mandâto a-i 13 de zùgno, avéndo a-o sò càppo pròpio o Brìgnoe, o quæ a-a fìn o cangiâva sôlo a sò dignitæ da dûxe a prescidénte.
Dónca, 'sta convençión chi fondamentalménte a l'inponéiva l'adoçión da nêuva Costituçión a-a Repùbrica, stabiléndo za dötræ caraterìstiche prinçipæ do sò ordinaménto, cómme 'n parlaménto a dôe càmie, in govèrno da quésto elètto e 'na sudivixón in comuîn e distréiti, pöi diventæ giurisdiçioîn, ch'o l'avésse abandonòu o regìmme, scìnn-a quéllo moménto dêuviòu, di rapòrti privilegiæ tra-a capitâle e o sò domìnio. Inte l'inmediâto, pi-â Repùbrica Françéize, o Napolión o s'êa riservòu pe-i 14 de zùgno a nòmina de quésto govèrno provizöio de 22 ménbri, dónca goidòu da-o dûxe uscénte. Pe de ciù, a l'êa pi-â prìmma vòtta ventilâ a poscibilitæ de l'incorporaçión into teritöio da Repùbrica di coscì dîti féodi inperiâli.
Nòtte[modìfica | modìfica wikitèsto]
- ↑ Raprezentâ pe l'òcaxón da Gêumo Særa, Michelàngiou Cangiâxo e Loîgi Carbonæa.
Colegaménti estèrni[modìfica | modìfica wikitèsto]
- (IT) Antonino Ronco, Fine di una Repubblica, in sce francobampi.it. URL consultòu o 18 seténbre 2021.
- (IT) Massimo Iaretti, Quando la Repubblica di Genova morì a Mombello, in sce iltorinese.it, 14 òtôbre 2018. URL consultòu o 18 seténbre 2021.
lij_Latn lij_Latn lij_Latn srd_Latn lij_Latn srd_Latn srd_Latn lij_Latn